b'\n_START_ARTICLE_\nMary Treadgold\n_START_SECTION_\nLiv\n_START_PARAGRAPH_\nHennes far var aksjemegler, og hun vokste opp i et forholdsvis velst\xc3\xa5ende hjem. Hun gikk p\xc3\xa5 St Paul\'s Girls\' School og studerte ved Bedford College, hvor hun tok hovedfag i engelsk litteratur. Hun arbeidet i to ulike forlag, blant annet som Heinemanns f\xc3\xb8rste barnebokredakt\xc3\xb8r. Hun var skuffet over niv\xc3\xa5et p\xc3\xa5 de manuskriptene forlaget mottok innenfor sjangeren \xc2\xabhesteb\xc3\xb8ker\xc2\xbb, og sluttet i forlaget for \xc3\xa5 skrive egne b\xc3\xb8ker om dette. Hun begynte p\xc3\xa5 We couldn\'t leave Dinah mens hun oppholdt seg i et tilfluktsrom. Mot slutten av 1940 ble hun ansatt i BBC, hvor hun arbeidet med litteratur i General Overseas Service. Her var hun kollega med George Orwell og Una Marson. Hun arbeidet for BBC i 20 \xc3\xa5r, f\xc3\xb8r hun sluttet for \xc3\xa5 konsentrere seg om sitt eget forfatterskap._NEWLINE_Hun var ugift, og bodde i London det meste av livet.\n_START_SECTION_\nB\xc3\xb8ker\n_START_PARAGRAPH_\nDen prisvinnende debutboken We couldn\'t leave Dinah foreg\xc3\xa5r p\xc3\xa5 Clerinel, en fiktiv \xc3\xb8y i Den engelske kanal i 1940. Hovedpersonene er barna i familien Templeton; de er ferd med \xc3\xa5 evakueres fra \xc3\xb8ya som f\xc3\xb8lge av en truende tysk okkupasjon. Under evakueringen m\xc3\xa5 de etterlate ponnyene sine p\xc3\xa5 \xc3\xb8ya. Caroline og Mick Templeton blir etterlatt/gjenglemt under evakueringen, og involveres i milit\xc3\xa6re hemmeligheter._NEWLINE_Hennes neste bok, No Ponies (1946), handler ogs\xc3\xa5 om en s\xc3\xb8skenflokk i krigens skygge, og foreg\xc3\xa5r i Frankrike rett etter krigen. The Polly Harris (1948) er en oppf\xc3\xb8lger til We Couldn\'t Leave Dinah, og lar s\xc3\xb8sknene fra debutboka finne seg til rette i etterkrigs-London, med en kriminalsak og planer om en reise til Australia p\xc3\xa5 skipet The Polly Harris. Hun skrev ogs\xc3\xa5 en serie p\xc3\xa5 tre b\xc3\xb8ker fra Heron rideskole. The Winter Princess (1962) beskriver en afrikansk prinsesses bes\xc3\xb8k i Hampton Court og m\xc3\xb8te med fire engelske barn. Boka er omtalt som "perhaps the most delightful book by a most talented writer", og det er pekt at den er "an effective contribution to the race question because there is no mention of it"._NEWLINE_We couldn\'t leave Dinah er oversatt til norsk av Jo Tenfjord som Siste b\xc3\xa5t er g\xc3\xa5tt (1947).'